Man vas wat glo renosterhoring wou verkoopArgieffoto ŉ Man wat glo renosterhoring in Johannesburg wou verkoop, sal na verwagting Maandag in die Randburg-landdroshof verskyn. “Die verdagte wou glo die renosterhoring aan ŉ potensiële kliënt verkoop wat nie opgedaag het nie,” het brig. Hangwani Mulaudzi, woordvoerder van die Valke, in ŉ verklaring gesê. ŉ Misdaadintelligensie- en honde-eenheid het die 33-jarige man, vermoedelik van China, Saterdagmiddag in Sandton in hegtenis geneem. Hy het glo die renosterhoring by hom in ŉ sak gedra. Mulaudzi het verduidelik ŉ ondersoek word gedoen om deur DNS-toetse te bepaal waar die renosterhoring vandaan kom. Hy het gesê dit is onwettig om sonder die regte dokumente renosterhoring in Suid-Afrika te verkoop en die man het nie enige van die dokumente by hom gehad nie. Altesaam 1 215 renosters is in 2014 in Suid-Afrika gestroop.